LIETUVOS RESPUBLIKOS SEIMO KANCELIARIJOS

TEISĖS DEPARTAMENTAS

IŠVADA

DĖL LIETUVOS RESPUBLIKOS ĮSTATYMO „DĖL PROTOKOLO DĖL NETEISĖTOS PREKYBOS TABAKO GAMINIAIS PANAIKINIMO RATIFIKAVIMO“ NR. XII-2732 PAKEITIMO ĮSTATYMO PROJEKTO

2024-06-27 Nr. XIVP-3980

Vilnius

Įvertinę projekto atitiktį Konstitucijai, įstatymams, teisėkūros principams ir teisės technikos taisyklėms, teikiame šias pastabas.

1. Pagal projekto 1 straipsnyje nauja redakcija išdėstyto įstatymo „Dėl Protokolo dėl neteisėtos prekybos tabako gaminiais panaikinimo ratifikavimo“ (toliau – keičiamas įstatymas) nuostatas Protokolas dėl neteisėtos prekybos tabako gaminiais panaikinimo (toliau – Protokolas) būtų laikomas ratifikuotu su pareiškimais. Projektas yra teikiamas svarstyti Seimui Lietuvos Respublikos Prezidento 2024 metų birželio 25 d. dekretu Nr. 1K-1656 „Dėl Protokolo dėl neteisėtos prekybos tabako gaminiais panaikinimo ratifikavimo“ Nr. XII-2732 pakeitimo įstatymo projekto pateikimo svarstyti Lietuvos Respublikos Seimui“.

Pažymėtina, kad keičiamo įstatymo 1 straipsnyje, be kita ko, yra nurodoma, kad Protokolas su pareiškimas ratifikuojamas, atsižvelgiant į Lietuvos Respublikos Prezidento 2013 m. gruodžio 18 d. dekretą Nr. 1K-1680 (toliau – Dekretas Nr. 1K-1680 ). Šiame kontekste atkreiptinas dėmesys į tai, kad pagal pirminį įstatymą „Dėl Protokolo dėl neteisėtos prekybos tabako gaminiais panaikinimo ratifikavimo“ Nr. XII-2732, kurio nauja redakcija yra dėstoma teikiamo projekto 1 straipsnyje, Protokolas buvo ratifikuotas be pareiškimų, atsižvelgiant į tą patį minėtą Dekretą Nr. 1K-1680. Svarstytina, ar siekiant, kad ratifikavimo įstatyme atsispindėtų ne tik pats Protokolo ratifikavimo faktas, bet ir Protokolo ratifikavimo su pareiškimais „kilmė“, keičiamo įstatymo 1 straipsnyje greta Dekreto Nr. 1K-1680 nereikėtų nurodyti ir Lietuvos Respublikos Prezidento 2024 m. birželio 25 d. dekreto Nr. 1K-1656 „Dėl Protokolo dėl neteisėtos prekybos tabako gaminiais panaikinimo ratifikavimo“ Nr. XII-2732 pakeitimo įstatymo projekto pateikimo svarstyti Lietuvos Respublikos Seimui“. Be to, keičiamo įstatymo 1 straipsnyje reikėtų įrašyti ir Dekreto Nr. 1K-1680 pavadinimą – „Dėl teikimo Lietuvos Respublikos Seimui ratifikuoti Protokolą dėl neteisėtos prekybos tabako gaminiais panaikinimo“.

2. Keičiamo įstatymo 2 straipsnio 1 dalyje žodis „kompetentingoms“ įrašytinas prieš žodį „institucijoms“.

Departamento direktorius	Dainius Zebleckis

I. Gaisrytė, tel. (0 5) 209 6376, el. p. indre.gaisryte@lrs.lt

L. Schulte-Ebbert, tel. (0 5) 209 6055, el. p. liucija.schulteebbert@lrs.lt